
  PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 19 decembrie 2011

PL-x 716/2011


AVIZ

asupra

proiectului de Lege pentru modificarea şi completarea art.169 din Legea nr.263/2010 privind sistemul unitar de pensii publice

În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege pentru modificarea şi completarea art.169 din Legea nr.263/2010 privind sistemul unitar de pensii publice, trimis cu adresa nr. PL-x 716 din 5 decembrie 2011, înregistrat cu nr.31/1198 din 7 decembrie 2011.
Proiectul de lege a fost adoptat de Senat, în şedinţa din 28 noiembrie 2011, în condiţiile articolului 115 alineatul (2) teza a III-a din Constituţia României, republicată, în calitate de primă Cameră sesizată.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin. (9) pct.2 din Regulamentul Camerei Deputaţilor, republicat, cu modificările şi completările ulterioare.

Proiectul de lege are ca obiect de reglementare completarea art.169 din Legea nr.263/2010 privind sistemul unitar de pensii publice, cu modificările şi completările ulterioare, cu patru noi alineate prin care se prevede ca de majorarea prevăzută la alin.(1) al aceluiaşi articol să beneficieze şi alte categorii de persoane care nu au beneficiat de aceste majorări, pensionate anterior datei de 1 aprilie 2001 în baza unor acte normative cu caracter special.
Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a dezbătut iniţiativa legislativă în şedinţa din 19 decembrie 2011.

Membrii Comisiei au examinat proiectul de lege supus avizării, expunerea de motive, punctul de vedere al Guvernului României, transmis cu adresa nr.1856 din 11 august 2011, conform căruia Guvernul nu susţine adoptarea iniţiativei legislative, avizul nefavorabil al Consiliului Economic şi Social, transmis cu adresa nr.2437 din 26 mai 2011 şi avizul favorabil cu observaţii şi propuneri al Consiliului Legislativ, aviz cu nr.626 din 6 iunie 2011.

În urma dezbaterilor, Comisia juridică, de disciplină şi imunităţi a hotărât, cu majoritate de voturi, avizarea negativă a proiectului de lege, întrucât categoria de pensionari prevăzută de iniţiativa legislativă a beneficiat deja de avantajele pensionării prin legi speciale, motiv pentru care nu li se mai acordă majorarea procentelor conform prevederilor art.169. Dispoziţiile acestui articol se aplică numai persoanelor care nu au beneficiat şi de prevederile legilor speciale.
Iniţiatorii propunerii legislative nu precizează sursele financiare necesare aplicării măsurilor propuse, încălcându-se astfel dispoziţia art.138 alin.(5) din Constituţia României, republicată şi ale art.15 alin.(1) din Legea nr.500/2002 privind finanţele publice, cu modificările şi completările ulterioare. 
În raport de obiectul şi conţinutul reglementării, iniţiativa legislativă face parte din categoria legilor organice.
                                            PREŞEDINTE,                          
             SECRETAR,

                                              Daniel Buda                                               Gabriel Andronache

Consilier parlamentar,

Rodica PENESCU

